CELEX: 32020R0478
Language: bg
Date: 2020-04-01 00:00:00
Title: Регламент за изпълнение (ЕС) 2020/478 на Комисията от 1 април 2020 година за поправка на Регламент за изпълнение (ЕС) 2017/2470 за изготвяне на списъка на Съюза на новите храни (текст от значение за ЕИП)

2.4.2020   
               
               
                  BG
               
               
                  Официален вестник на Европейския съюз
               
               
                  L 102/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/478 НА КОМИСИЯТА
         от 1 април 2020 година
         за поправка на Регламент за изпълнение (ЕС) 2017/2470 за изготвяне на списъка на Съюза на новите храни
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (1), и по-специално член 8 от него,
         като има предвид, че:
         
                     (1)
                  
                  
                     Съгласно член 8 от Регламент (ЕС) 2015/2283 до 1 януари 2018 г. Комисията трябваше да изготви списъка на Съюза на новите храни, които са разрешени или за които е получено уведомление по силата на Регламент (ЕО) № 258/97 на Европейския парламент и на Съвета (2).
                  
               
                     (2)
                  
                  
                     Списъкът на Съюза на новите храни, които са разрешени или за които е получено уведомление по силата на Регламент (ЕО) № 258/97, бе изготвен с Регламент за изпълнение (ЕС) 2017/2470 на Комисията (3).
                  
               
                     (3)
                  
                  
                     С Регламент за изпълнение (ЕС) 2018/1023 на Комисията (4) беше поправен Регламент за изпълнение (ЕС) 2017/2470 и беше заменено приложението към него с цел да се включат някои нови храни, които са разрешени или за които е получено уведомление, но не са включени в първоначалния списък на Съюза.
                  
               
                     (4)
                  
                  
                     След публикуването на Регламент за изпълнение (ЕС) 2017/2470 и на Регламент за изпълнение (ЕС) 2018/1023 стопанските субекти в хранителната промишленост установиха още една грешка в приложението към Регламент за изпълнение (ЕС) 2017/2470 и уведомиха Комисията за нея.
                  
               
                     (5)
                  
                  
                     Необходимо е тази грешка да бъде поправена, за да се осигури яснота и правна сигурност за стопанските субекти в областта на хранителната промишленост и за компетентните органи на държавите членки, като по този начин се гарантира правилното прилагане и използване на списъка на Съюза на новите храни.
                  
               
                     (6)
                  
                  
                     Маслото от Schizochytrium sp. (T18) беше разрешено като нова храна посредством процедурата за нотифициране в съответствие с член 5 от Регламент (ЕО) № 258/97. В спецификациите на маслото от Schizochytrium sp. (T18) е посочена неправилна стойност за киселинност — ≤ 0,5 mg KOH/g вместо правилната стойност ≤ 0,8 mg KOH/g. Същата неправилна стойност е посочена и в списъка на Съюза на новите храни, изготвен с Регламент за изпълнение (ЕС) 2017/2470.
                  
               
                     (7)
                  
                  
                     Поради това следва да бъде съответно поправена частта от спецификациите на маслото от Schizochytrium sp. (T18), отнасяща се до стойността за киселинност и посочена в таблица 2 от приложението към Регламент за изпълнение (ЕС) 2017/2470.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложението към Регламент за изпълнение (ЕС) 2017/2470 се поправя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 април 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 327, 11.12.2015 г., стр. 1.
         
            (2)  Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (ОВ L 43, 14.2.1997 г., стр. 1).
         
            (3)  Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).
         
            (4)  Регламент за изпълнение (ЕС) 2018/1023 на Комисията от 23 юли 2018 г. за поправка на Регламент за изпълнение (ЕС) 2017/2470 на Комисията за изготвяне на списъка на Съюза на новите храни (ОВ L 187, 24.7.2018 г., стр. 1).
      
      
         
            ПРИЛОЖЕНИЕ
            В таблица 2 („Спецификации“) от приложението към Регламент за изпълнение (ЕС) 2017/2470 вписването за маслото от Schizochytrium sp. (T18) се заменя със следното:
            
               
                           Разрешена нова храна
                        
                        
                           Спецификация
                        
                     
                           „Масло от Schizochytrium sp. (T18)
                           
                        
                        
                           Киселинност: ≤ 0,8 mg KOH/g
                           Пероксидно число (ПЧ): ≤ 5,0 meq/kg масло
                           Влажност и летливи вещества: ≤ 0,05 %
                           Неосапуняеми вещества: ≤ 3,5 %
                           Трансмастни киселини: ≤ 2,0 %
                           Свободни мастни киселини: ≤ 0,4 %
                           Съдържание на DHA: ≥ 35 %“